**Uzsa Község Önkormányzata Képviselő-testületének 9/2023. (VIII. 2.) önkormányzati rendelete**

**a köztisztaságról és a kerti hulladék nyílttéri égetésének részletes szabályairól**

Uzsa Község Önkormányzat Képviselő-testülete az Alaptörvény 32. cikk (1) bekezdés a) pontjában meghatározott feladatkörében eljárva; az Alaptörvény a 32. cikk (2) bekezdésében, a hulladékról szóló 2012. évi CLXXXV. törvény 88. § (4) bekezdés c) pontjában, a környezet védelmének általános szabályairól szóló 1995.törvény LIII törvény 48. § (3) bekezdés b) pontjában, a Magyarország helyi önkormányzatairól szóló 2011. évi CLXXXIX. törvény 8. § (2) bekezdésében, az alábbiak szerint rendelkezik:

***Általános rendelkezések***

**1. §**

E rendelet hatálya azon közterületekre és közutakra terjed ki, melyek tisztántartásáról, a hó eltakarításáról és a síkosság-mentesítéséről jogszabály alapján nem az önkormányzat köteles gondoskodni. Az önkormányzati rendelet hatálya kiterjed jogi személyekre, intézményekre, magánszemélyekre, mind belterületen, mind külterületen is.

**2. §**

E rendelet alkalmazásában:

*1.* *közterület*: az ingatlan-nyilvántartásban közterületként, közútként nyilvántartott belterületi földrészlet, valamint magánterületnek a közforgalom számára megnyitott, a tulajdonos által közforgalom elől el nem zárt része,

*2.* *tisztántartás*: az e rendeletben meghatározott közterületek tisztítása, pormentesítése, gyommentesítése, a csapadékvíz zavartalan elfolyását akadályozó anyagok és más hulladék eltávolítása a nyílt árok és ennek műtárgyai tekintetében, továbbá a hó eltakarítása és a síkosság mentesítés,

*3.* *tisztántartásra kötelezett*: az ingatlan tulajdonosa(i), függetlenül attól, hogy a tulajdonos természetes vagy jogi személy, illetve jogi személyiséggel nem rendelkező szervezet,

*4.* *tisztántartási kötelezettség alá eső közterület:*

*a)* az ingatlan előtti járdaszakasz, járda hiányában az ingatlan előtti területen lévő, 1 m széles területsáv,

*b)* az ingatlanhoz csatlakozó burkolt járda, mely családi házas övezetben az ingatlannal határos járda, lakótelepi övezetben az ingatlanhoz csatlakozó – beleértve az ingatlan körüljárására szolgáló, valamint a személybejáróhoz vezető – járda,

*c)* az ingatlanhoz csatlakozó lépcső, lejtő, gyalogút,

*d)* amennyiben a járda mellett zöld sáv is van, a járda melletti úttestig terjedő terület,

*e)* a járda melletti nyílt árok.

*5.* *avar és kerti hulladék:* a kert használata során keletkező és további hasznosításra nem kerülő növényi maradvány (fű, kaszálék, falomb, nyesedék, gyökérmaradvány, szár, levél és egyéb növényi maradvány)

**3. §**

Az ingatlanok tisztán tartásáról az ingatlanok felett rendelkezni jogosult (tulajdonos, kezelő, használó, haszonélvező, illetve megbízott) továbbiakban: a tulajdonos, másnak a használatában lévő helyiségek tisztán tartásáról a bérlő köteles gondoskodni.

***Közterületek tisztán tartása***

**4. §**

(1) Az ingatlan tulajdonosa köteles az ingatlan előtti területet tisztán tartani. A közutak mentén – az ingatlan és a közút közötti területszakaszon köteles gondoskodni a fű rendszeres lekaszálásáról, az árkok folyamatos rendben tartásáról, és szükség esetén az esetleges mélyítésről. A tulajdonos a telek kerítéséről kinyúló ágakat folyamatosan köteles visszanyesni, ahol a telekhatár és az úttest között zöld sáv helyezkedik el, az ezen található gyomot, a növényzettől, levélhullásból származó hulladékot eltávolítani.

(2) Az ingatlan előtti járdaszakasz állandó tisztán tartásáról, a hó eltakarításáról, a síkos járdaszakasz hintéséről, locsolással történő portalanításáról, gyomtalanításáról a tulajdonos (használó) köteles gondoskodni.

(3) Az ingatlan tulajdonosa, használója köteles:

*a)* a járdaszakasz melletti folyókák, csatornanyílások, átereszek

*b)* burkolatlan közutak belterületi szakaszán az árkok tisztán tartásáról gondoskodni.

(4) A patakmedrek tisztításáról a kezelő gondoskodik.

(5) Közterületen szemetet, hulladékot elszórni, eldobni, szennyes vagy egészségre ártalmas folyadékot kiönteni, oda kivezetni tilos.

(6) Szemetet, hulladékot csak az utcai szemétgyűjtőbe szabad dobni.

***Avar és kerti hulladék égetésére vonatkozó szabályok***

**5. §**

(1) Avar és kerti hulladék megsemmisítése elsősorban komposztálással történhet.

(2) Tűzgyújtás és égetés minden év június 1. napjától augusztus 31. napjáig tilos. Ezen időszakon kívül a kellően száraz avar és kerti hulladék égetése kizárólag szerdai napokon az ingatlanokon belül, csapadékmentes és szélcsendes időben megengedett.Az égetést a lehető leggyorsabban be kell fejezni és el kell oltani.A tűzvédelmi szabályok szigorúan betartandók.

(3) Égetni csak megfelelően kialakított helyen, a vagyoni és személyi biztonságot nem veszélyeztető módon lehet. Az égetést végző személy a tűzrakó hely oltásáról az égetést befejezően köteles gondoskodni.

(4) Az égetendő hulladék nem tartalmazhat ipari eredetű hulladékot, (műanyagot, gumit, vegyszert, festéket, illetve ezek maradékait).

(5) Tilos védett természetvédelmi területen, véderdő, fás vagy fenyves erdő területén tüzet gyújtani. Száraz nád és más vízi növényzet égetéséhez a vízfolyások területén hatósági engedély szükséges.

(6) Hatóságilag elrendelt általános tűzrakási tilalom alól a rendelet nem ad felmentést.

***Lakás és egyéb tartózkodásra szolgáló épületek tisztán tartása***

**6. §**

(1) A lakásra és tartózkodásra szolgáló épületek közösen vagy idegenek által is használt részeinek /udvar, kapubejáró, folyosó, terasz, pince, padlásrész/ tisztán tartásáról az épület tulajdonosa köteles gondoskodni.

(2) Az ingatlan, a lakás és az ahhoz tartozó mellékhelyiségek tisztán tartásáról, rendszeres takarításáról, a szemét eltávolításáról, valamint az ingatlanon esetleg előforduló rovarok, rágcsálók rendszeres irtásáról az ingatlan tulajdonosa, használója köteles gondoskodni.

(3) Ha alaposan feltehető, hogy a (2) bekezdésben említett, valamely helyiség tisztán tartása nem megfelelő, a közegészségügyet veszélyezteti, azt az Állami Népegészségügyi és Tisztiorvosi Szolgálat dolgozója a nappali órákban megszemlélheti. Az ellenőrzés megakadályozója bírságfizetésre kötelezhető.

(4) Az ingatlanok tulajdonosai, illetve használói kötelesek az ingatlanon, annak épületén lévő időszerűségüket vesztett falragaszokat, festékeket, reklámokat eltávolítani.

***A növények és a zöld felületek védelme***

**7. §**

(1) Az ingatlanok tisztántartásáról az ingatlanok tulajdonosai, illetve használói kötelesek gondoskodni, továbbá kötelességük, hogy ingatlanukat folyamatosan gyomtól, gaztól megtisztítsák, rendszeresen kaszáljanak, gyommentesítést végezzenek.

(2) Növények ültetésénél be kell tartani a megfelelő védőtávolságot. Ültetésnél előnyben részesítendők a tájba illő, őshonos, alacsonyra növő fafajok.

(3) Az ingatlan tulajdonosa köteles az ingatlan területén és az ingatlanát határoló zöldsávban az ott lévő növényzet karbantartásáról gondoskodni. A karbantartás magában foglalja a növényzet és a talaj folyamatos ápolását, gondozását, védelmét, a növényzet pótlását, időszakos cseréjét és a rendszeres fűnyírást, kaszálást a vegetációs időszakban.

(4) Az ingatlan tulajdonosa köteles gondoskodni az ingatlanról a járda és az úttest fölé nyúló ágak és bokrok megfelelő nyeséséről úgy, hogy azzal biztosítsa a gyalogos-, illetve a közúti közlekedés akadálymentességét.

(5) Az ingatlan tulajdonosa az ingatlanát határoló zöldsávban növénysor telepítést és füvesítést saját költségén a következő szabályok betartásával végezhet:

*a)* fák, bokrok és cserjék a gyalogos és közúti forgalmat nem veszélyeztethetik, ezért a járda felett a fák ágai maximum 2 méter magasságig, az útszelvény felett maximum 3 méter magasságig érhetnek le. Az útkereszteződéseknél a saroktól számított 5 méteren belül sövény, cserje és bokor nem telepíthető. A telepített cserjék magassága maximum 1 méter lehet,

*b)* a növények védelme során környezetre legkevésbé káros növényvédő-szereket kell alkalmazni,

*c)* a permetezéssel kapcsolatos rendelkezések és a permetszerek használatára vonatkozó utasítások betartása kötelező. Minden ingatlantulajdonos a permetezés időpontját a szomszédokkal egyeztetni köteles.

***Az önkormányzat kötelezettségei, ellenőrzés***

**8. §**

(1) A köztisztasági önkormányzati rendeletben foglaltak megtartásának ellenőrzéséről és a köztisztasági szolgáltatás működésének ellenőrzéséről a Polgármesteri Hivatal gondoskodik.

(2) Aki e rendeletben foglaltakat megszegi, az közösségellenes magatartásnak minősül, melyet a jegyző közigazgatási bírsággal sújthat.

(3) Közigazgatási szabályszegés esetén a hatósági eljárás lefolytatására és közigazgatási szankció kiszabására - átruházott hatáskörben - a Jegyző jogosult.

(4) Hatósági eljárás során 5.000,- Ft-tól 50.000,- Ft-ig terjedő helyszíni bírság vagy természetes személy esetén 50.000,- Ft-tól 200.000 Ft-ig terjedő közigazgatási bírság, jogi személy és jogi személyiséggel nem rendelkező szervezet esetén 50.000,- Ft-tól 2.000.000 Ft-ig terjedő közigazgatási bírság szabható ki.

**Záró rendelkezések**

**9. §**

Ez a rendelet 2023. augusztus 5-én lép hatályba.

 Táborosi László Dr. Benkő Réka Zsófia

 polgármester jegyző

Kihirdetve: 2023. augusztus 2.

 Dr. Benkő Réka Zsófia

 jegyző

Általános indokolás

Uzsa Község Önkormányzat Képviselő-testülete az Alaptörvény 32. cikk (1) bekezdés a) pontjában meghatározott feladatkörében eljárva az Alaptörvény a 32. cikk (2) bekezdésében meghatározott eredeti jogalkotói hatáskörében, figyelemmel a 2012. évi CLXXXV. sz. tv. (továbbiakban: Ht.) rendelkezéseire a köztisztaság helyi szabályozásáról megalkotja a rendeletét.

Részletes indokolás

**Az 1. §-hoz**

A rendelet hatályáról rendelkezik.

**A 2. §-hoz**

A rendelet bevezetéséről rendelkezik.

**A 3. §-hoz**

Az ingatlan tisztán tartásáról rendelkezik.

**A 4. §-hoz**

Közterületek tisztán tartásáról rendelkezik.

**Az 5. §-hoz**

Avar és kerti hulladék égetésére vonatkozó szabályokról rendelkezik.

**A 6. §-hoz**

Lakás és egyéb tartózkodásra szolgáló épületek tisztán tartásáról rendelkezik.

**A 7. §-hoz**

A növények és a zöld felületek védelméről rendelkezik.

**A 8. §-hoz**

Az önkormányzat kötelezettségeiről és az ellenőrzésről rendelkezik.

**A 9. §-hoz**

A rendelet hatályba lépéséről rendelkezik.